b'\n_START_ARTICLE_\nBalys Vaitkus\n_START_PARAGRAPH_\nBalys Vaitkus (g. 1963 m. liepos 28 d. Rietave) \xe2\x80\x93 lietuvi\xc5\xb3 vargonininkas, pianistas, klavesinininkas._NEWLINE_Nacionalin\xc4\x97s vargoninink\xc5\xb3 asociacijos vadovas ir valdybos pirmininkas (nuo 2017).\n_START_SECTION_\nBiografija\n_START_PARAGRAPH_\n1985 m. Lietuvos muzikos ir teatro akademijoje su pagyrimu baig\xc4\x97 fortepijono (prof. M. Azizbekovos klas\xc4\x97) ir vargon\xc5\xb3 (prof. L. Digrio klas\xc4\x97) specialybes. 1988\xe2\x80\x931989 m. sta\xc5\xbeavosi Prahos men\xc5\xb3 akademijoje (\xc4\x8cekija), 1994 m. baig\xc4\x97 vargon\xc5\xb3 meno aspirant\xc5\xabr\xc4\x85 Liubeko auk\xc5\xa1tojoje muzikos mokykloje (prof. M. Haselb\xc3\xb6ck klas\xc4\x97). 2007\xe2\x80\x932008 m. B. Vaitkus studijavo klavesin\xc4\x85 G. Luk\xc5\xa1ait\xc4\x97s-Mr\xc3\xa1zkovos klas\xc4\x97je Prahos men\xc5\xb3 akademijoje, 2013 m. sta\xc5\xbeavosi Hagos Karali\xc5\xa1kojoje konservatorijoje (klavesino prof. J. Ogg klas\xc4\x97je). 2011-2015 studijavo LMTA meno doktorant\xc5\xabroje, prof. G. Luk\xc5\xa1ait\xc4\x97s-Mr\xc3\xa1zkovos klavesino klas\xc4\x97je. Mokslo darbui vadovavo prof. hab. dr. Gra\xc5\xbeina Daunoravi\xc4\x8dien\xc4\x97. Suteiktas men\xc5\xb3 daktaro laipsnis._NEWLINE_B. Vaitkus s\xc4\x97kmingai dalyvavo keliuose tarptautiniuose pianist\xc5\xb3 ir vargoninink\xc5\xb3 konkursuose. 1984 m. jis laim\xc4\x97jo 2-\xc4\x85j\xc4\x85 premij\xc4\x85 tarptautiniame pianist\xc5\xb3 konkurse Rygoje (Latvija), 1989 m. \xe2\x80\x93 special\xc5\xb3 priz\xc4\x85 u\xc5\xbe geriausi\xc4\x85 \xc4\x8dek\xc5\xb3 muzikos atlikim\xc4\x85 tarptautiniame konkurse \xe2\x80\x9ePrahos pavasaris\xe2\x80\x9c (\xc4\x8cekija), 1993 m. \xe2\x80\x93 3-i\xc4\x85j\xc4\x85 premij\xc4\x85 ir publikos simpatij\xc5\xb3 priz\xc4\x85 Gelsenkircheno tarptautiniame vargoninink\xc5\xb3 konkurse (Vokietija), 1995 m. \xe2\x80\x93 2-\xc4\x85j\xc4\x85 premij\xc4\x85 ir special\xc5\xb3 priz\xc4\x85 u\xc5\xbe geriausi\xc4\x85 lietuvi\xc5\xa1kos muzikos atlikim\xc4\x85 M. K. \xc4\x8ciurlionio tarptautiniame vargoninink\xc5\xb3 konkurse._NEWLINE_B. Vaitkus koncertuoja Lietuvoje ir Europos \xc5\xa1alyse, dalyvauja festivaliuose. Grojo su Lietuvos nacionalin\xc4\x97s filharmonijos simfoniniu ir Valstybiniu simfoniniu orkestrais, Lietuvos kameriniu orkestru, kamerin\xc4\x97s muzikos ansambliu Musica humana ir kt. Jo \xc4\xafra\xc5\xa1ai skamba keliose kompaktin\xc4\x97se plok\xc5\xa1tel\xc4\x97se._NEWLINE_Nuo 1989 m. B. Vaitkus dirba Lietuvos muzikos ir teatro akademijoje. Nuo 2002 m. jis yra tarptautinio festivalio \xe2\x80\x9eVargon\xc5\xb3 vasara\xe2\x80\x9c, tarptautini\xc5\xb3 meistri\xc5\xa1kumo kurs\xc5\xb3 \xe2\x80\x9eVargon\xc5\xb3 vasaros akademija\xe2\x80\x9c, koncert\xc5\xb3 ciklo \xe2\x80\x9eGaud\xc5\xbeia istoriniai vargonai\xe2\x80\x9c ir respublikinio J. \xc5\xbduko jaun\xc5\xb3j\xc5\xb3 vargoninink\xc5\xb3 konkurso iniciatorius ir meno vadovas. 2011\xe2\x80\x932015 m. B. Vaitkus dirbo Lietuvos nacionalin\xc4\x97s filharmonijos ansamblio Musica humana klavesinininku ir vargonininku. 2015\xe2\x80\x932016 m. - Lietuvos muzikos ir teatro akademijos Vargon\xc5\xb3 ir klavesino katedros ved\xc4\x97jas. Nuo 2017 m. - Nacionalin\xc4\x97s vargoninink\xc5\xb3 asociacijos vadovas ir valdybos pirmininkas.'